Appellativisert varemerke er et produktnavn som gjennom hyppig bruk i allmennspråket er blitt et nøytralt fellesnavn for andre produkter som likner. For eksempel har Heroin, som det tyske farmasiselskapet Bayer kalte sitt opiat-produkt fra 1890-årene, blitt overtatt som allmennord på diacetylmorfin og diamorfin generelt.
**Degenerert varemerke**, også kalt **appellativisert varemerke** og **varemerkeord**, er et varemerke eller produktnavn som er tatt i bruk som nøytralt fellesnavn for en gruppe produkter eller tjenester som likner på det spesielle produktet. Appellativisering oppstår først og fremst når det spesielle produktet blir særlig utbredt og ikke lenger har evnen til tydelig å skille seg fra tilsvarende produkter. Varemerkenavnet blir etter hvert til et generisk allmennord og en generell betegnelse.

Betegnelse
----------

Et degenererte varemerke kan også kalles generisk, generisert eller generalisert.[] Noen ganger kan det være et depropriært eller deproprialisert eponym, et allmennord dannet fra et personnavn.[]

Ifølge Patentstyret innebærer 'degenerering' at «et varemerke blir selve ordet på en vare eller tjeneste og dermed mister sin kjennetegnsfunksjon». Degenerering betyr ellers at noe forandrer seg bort fra det opprinnelige, svekkes, utarter og utvikler seg til noe dårligere enn foregående generasjoner. Appellativisering betyr at ordet blir et appellativ, det vil si fellesnavn.

Eksempler
---------

Utdypende artikkel: Liste over degenererte varemerker

'Frisbee' er opprinnelig et registrert varemerke for leketøysfirmaet Wham-O. Bildet viser et skjenebrett merket med symbolet for registrert varemerke: *World Class™ Frisbee®*
Et varemerke kan bli degenerert når produktet eller tjenesten som forbundet med ordet, har oppnådd en høy markedsandel eller forbrukeroppmerksomhet og blir en del av dagligspråket. Et varemerke kan også bli degenerert uten spesielt høy markedsandel, for eksempel gjennom mekanismer som viral markedsføring.[]

Noen eksempler på degenererte varemerker er antibac, amfetamin, crocs, musak, jojo, lynol, heroin, hammondorgel, thermos, grammofon, miksmaster, respatex, vaselin, stillongs, olabukser emmentaler, tabasco, krystallsåpe, unbrakonøkkel, teflon, pleksiglass, kevlar, goretex, powerpoint og smarttelefon.[] *Hoover* er et amerikansk eksempel på at et firma- og produktnavn har blitt betegnelse for alle tilsvarende produkter. Hoover Company ble etablert i 1908 og deres støvsugere ble så vanlige at ordet på engelsk også har blitt tatt i bruk som verb. På norsk brukes verbet 'photoshoppe' om å retusjere og forandre et bilde digitalt, oppkalt etter programvaren Photoshop. 

'Potetgull', som produsenten Maarud forgjeves registrerte som eneberettiget varemerke i 2010, er et norsk varemerkeord for 'stekte, sprø, potetflak'. 
Potetgull ble i 2010 registrert som varemerke, men ble dømt som generert i Oslo tingrett 2015, dvs ikke mulig å registrere som varemerke og tingretten uttalte at «Retten har kommet til at varemerkeregistreringen av POTETGULL er ugyldig». Lagmannsretten opprettholdt 16.12.2016 tingrettens avgjørelse og uttalte at «Lagmannsretten kan ikke se at det strider mot god forretningsskikk å bruke en betegnelse i sin markedsføring som forbrukere oppfatter som et allment begrep, og det kan i dag ikke anses som illojalt.»

Se også
-------

* Liste over degenererte varemerker
* Appellativisering, når egennavn blir fellesnavn
* Varemerke
* Eponym

Referanser
----------

1. ↑  Det juridiske fakultet, Universitetet i Oslo 2016: *Degenerering av varemerker; Når et varemerke blir en alminnelig betegnelse*
2. ↑  Oppslagsordet 'appellativisere' i *Det Norske Akademis ordbok*
3. ↑  Stenvik, Are (7. april 2021). «varemerke». *Store norske leksikon*. Besøkt 23. april 2022.
4. ↑  «Degenerering». *Patentstyret* **(norsk)**. 1. september 2016. Besøkt 5. januar 2023. «Degenerering inntreffer når et varemerke blir selve ordet på en vare eller tjeneste, og dermed mister sin kjennetegnsfunksjon.»
5. ↑  Oppslagsordet 'degenerere' i *Det Norske Akademis ordbok*
6. ↑  Oppslagsordet 'heroin' i *Det Norske Akademis ordbok*
7. ↑  Oppslagsordet 'hammondorgel' i *Det Norske Akademis ordbok*
8. ↑  Var tidligere et registrert varemerke, se varemerkeregistreringer hos Patentstyret: utløp i 1998[*død lenke*] utløp i 1998[*død lenke*]
9. ↑  «vaselin». *Store norske leksikon*. 8. november 2021. Besøkt 23. april 2022.
10. ↑  Oppslagsordet 'stillongs' i *Det Norske Akademis ordbok*
11. ↑  Oppslagsordet 'olabukse' i *Det Norske Akademis ordbok*
12. ↑  Oppslagsordet 'emmentaler' i *Det Norske Akademis ordbok*
13. ↑  Oppslagsordet 'tabasco' i *Det Norske Akademis ordbok*
14. ↑  Oppslagsordet 'krystallsåpe' i *Det Norske Akademis ordbok*
15. ↑  Oppslagsordet 'unbrakonøkkel' i *Det Norske Akademis ordbok*
16. ↑  Oppslagsordet 'teflon' i *Det Norske Akademis ordbok*
17. ↑  Oppslagsordet 'goretex' i *Det Norske Akademis ordbok*
18. ↑  Oppslagsordet 'powerpoint' i *Det Norske Akademis ordbok*
19. ↑  Oppslagsordet 'appellativisere' i *Det Norske Akademis ordbok*
20. ↑  e24.no 2015: *Språkforsker om potetgull-saken: – Dette er en monopolisering av språket*
21. ↑  domstol.no Dom avsagt 30.09.2015 i Oslo tingrett, TOSLO-2015-62184 Arkivert 5. mars 2016 hos Wayback Machine.
22. ↑  Borgarting lagmannsrett - Dom LB-2015-195012

Eksterne lenker
---------------

* Olav Torvund Varemerker og ytringsfrihet 06.09.2010